Martin Henriksen (DF), 2012-11-29:
Tak for det, og tak til ministeren for redegørelsen.
Det er jo rigtigt, som ministeren sagde, at der er blevet stillet flere spørgsmål i Folketinget, og der er sådan set også blevet givet flere svar i Folketinget.
Vi afventer stadig væk nogle af svarene, og et af de skriftlige svar, som er givet, giver sådan set et meget godt overblik over de redskaber og initiativer, som politiet har iværksat.
Der har også været indkaldt til samråd, hvor vi har haft lejlighed til at diskutere det her, og Retsudvalget har besøgt Café Viking på Nørrebro, og der er selvfølgelig grund til at rose ejeren af Café Viking for den indsats, hun har gjort.
Det er modigt, at man står frem, og det er noget af det, som vi har brug for.
Men det ændrer jo ikke ved, at selv om politiet har iværksat en række initiativer, og selv om politiet har en række redskaber til rådighed og har udviklet nye redskaber, så kan vi jo se, at det stadig væk er et problem, og et problem, der har været kendt igennem flere år, og derfor er der behov for, at man løbende kigger på at iværksætte nye initiativer.
Jeg vil godt gennemgå nogle af de eksempler, der har været inden for de senere år, sådan at folk og også medlemmerne kan se, at der er behov for, at man gør en forstærket indsats på området.
Gerningsmændene truede de prostituerede med vold og med at rasere bordellet.
I 2010 blev en ledende figur i banden Black Cobra idømt fængsel for at opkræve 35.000 kr. i beskyttelsespenge fra en kok på den københavnske vestegn.
Et bordel i Ringsted blev afkrævet 10.000 kr. om måneden, og både Bandidos og Hells Angels krævede pengene, og bordellet blev til sidst brændt ned, fordi betalingen ikke faldt.
I august 2011 forlangte en gruppe mænd 10.000 kr. om måneden fra en grillbar i Valby i København, og mændene truede med at brænde stedet ned og med at stikke ild på personalets biler, hvis ikke de fik de penge, som de forlangte.
I oktober 2011 forlangte en mand 15.000 kr. om måneden i beskyttelsespenge fra en caféejer i Valby i København.
Han truede med at brænde cafeen ned.
Også folk i tatovørbranchen er ofre for afpresning.
I juli fortalte en jysk tatovør til Ritzau, at han årligt måtte betale ¼ mio. kr. i beskyttelsespenge til rockere fra Hells Angels.
Så der er ikke nogen tvivl om, at der er et problem.
Ministeren var selv inde på, at der er forskellige handelsforeninger, som har lavet undersøgelser, men jeg kan ikke lade være med at henvise til, hvad Nørrebro Handelsforening sagde, da det kom frem, at der havde været en række afpresningssager på Nørrebro.
Det er så Hans Mejlshede, som er formand for Nørrebro Handelsforening, og han sagde som reaktion på, at der var kommet afpresningssager frem:
Jeg er egentlig overrasket, for i Nørrebro Handelsforening spørger vi regelmæssigt vores medlemmer, og af de cirka 50 medlemmer, vi har, har vi ikke nogle kendte tilfælde.« Så det synes jeg tyder på, at når en handelsforening på Nørrebro, som jo spørger sine medlemmer, bliver overrasket over, at det finder sted, kunne det godt være et argument for, at vi herinde skulle se, om vi ikke kunne sætte os ned, tale sammen og finde en måde, hvorpå vi kan undersøge omfanget til bunds, for der er helt klart nogle skyggetal på det her område, som trænger til at komme frem i lyset.
»Folketinget konstaterer, at indsatsen mod bander og andre kriminelle, der afpresser erhvervsdrivende, er utilstrækkelig.
Folketinget pålægger regeringen at afdække problemets omfang, herunder skyggetallene.
Folketinget pålægger regeringen at indkalde partierne til møde, hvor partierne bl.a. skal drøfte behovet for højere straffe for afpresning og bedre mulighed for udvisning.«